સવારનો ઉજાસ વેરાયો એ સાથે માવળી તરવૈયાઓએ ફરીથી બેય કાંઠા ખુંદી નાંખ્યા. વાઘ તાણી ગયો હોય તો ચોક્કસપણે કાંઠાની જ કોઈ બખોલમાં ખેંચી ગયો હોય, પણ ક્યાંય તેના અણસાર મળતા ન હતા. નાનકડો વિલી ક્યાં, ક્યારે ઈરમાથી છૂટો પડ્યો અને પછી કઈ દિશામાં તણાયો એ કોઈના ધ્યાનમાં આવ્યું ન હતું. એ આખો દિવસ પણ એમ જ શોધખોળમાં વિત્યો. મોડી સાંજે આર્થરના બે લેફ્ટનન્ટ અફસરો નવા કાફલા સાથે ધસી આવ્યા હતા. અંગ્રેજ અફસરોએ હેઠવાસના ગામોમાં થાળી વગડાવીને સૌને ફરજિયાત ઉજાગરા કરાવ્યા, પણ એ સઘળા પ્રયાસો હવે નિરર્થક હતા એ સૌને ખબર હતી.